กรมการค้าภายใน ตั้งเป้าขยายการติดตั้งหัวจ่าย B20 ในปั้มน้ำมันเพิ่มอีกร้อยละ 10 ในเดือนมิถุนายนนี้ ด้านเอกชนขานรับ ปรับเครื่องยนต์รองรับ ชี้มาตรการรัฐจะช่วยแก้ปัญหาปาล์มในระยะยาว
นายวิชัย โภชนกิจ อธิบดีกรมการค้าภายใน กล่าวว่าราคาผลปาล์มดิบที่เกษตรกรขายได้ขณะนี้เฉลี่ยอยู่ที่กิโลกรัมละ 2.50 - 2.60 บาท ยังต่ำว่าต้นทุน และราคาเป้าหมายกิโลกรัมละ 3 บาท ส่วนความคืบหน้าการเร่งระบายสต๊อกน้ำมันปาล์มดิบ เพื่อยกระดับราคาผลปาล์มดิบให้แก่เกษตรกร ขณะนี้ กระทรวงพาณิชย์ กำลังเร่งรัดให้มีการส่งมอบน้ำมันปาล์มดิบไปผลิตกระแสไฟฟ้า พร้อมทั้งการส่งเสริมการเพิ่มหัวจ่ายน้ำมันดีเซล B20 ซึ่งกระทรวงพลังงานได้ให้การรับรองมาตรฐานน้ำมันดีเซลหมุนเร็ว บี 20 แล้วโดยยืนยันว่าบี 20 สามารถนำมาใช้ได้ทั้งรถบรรทุกขนาดใหญ่และรถยนตร์ขนาดเล็ก ซึ่งจะเป็นการช่วยเหลือเกษตรกรชาวสวนปาล์มในการหาตลาดมารองรับผลผลิตปาล์ม และคาดว่าจะสามารถรอรับผลผลิตน้ำมันปาล์มดิบสำหรับใช้ผลิตเป็นน้ำมันดีเซลหมุนเร็ว บี 20 ได้ถึงปีละ 2 ล้านตัน         นอกจากนี้รัฐบาลยังได้ออกมาตรการลดภาษีรถยนตร์สำหรับรถที่ใช้ บี 20 ลงร้อยละ 0.5-1 และตั้งเป้าหมายจะมีปั้มน้ำมันติดตั้งหัวจ่ายบี 20 เพิ่มอีกร้อยละ 10 ของปั้มน้ำมันที่เข้าร่วมโครงการทั่วประเทศในเดือนมิถุนายนนี้ เพื่อให้รองรับความต้องการใช้ได้ครอบคลุมทั่วประเทศ ตามเป้าหมายการส่งเสริมการใช้น้ำมันดีเซลหมุนเร็ว B20 ของกระทรวงพลังงานให้ได้ถึงวันละ 20 ล้านลิตร รวมทั้งมาตรการลดราคาจำหน่าย B20 ต่ำกว่าน้ำมันดีเซลลิตรละ 5 บาท และการส่งเสริมบริษัทผู้ผลิตรถยนต์ที่มีความพร้อมในการพัฒนาเครื่องยนต์ของรถยนต์รุ่นใหม่ให้รองรับการใช้ บี 20        ด้านนายสุรัตน์ มโนรัตนา ผู้อำนวยการสำนักงานนโยบายอุตสาหกรรม บริษัทตรีเพชร อิซูซุเซลส์ จำกัด กล่าวว่า อีซูซุ ได้ปรับเครื่องยนต์ที่จะออกใหม่ทุกรุ่นให้สามารถรองรับ B20 แล้ว ทั้งรถขนาดใหญ่ รถกระบะ และเริ่มขยายไปสู่รถขนาดเล็กมากขึ้น คือ รถยนต์ขนาดครอบครัวซึ่งจะสามารถออกขายได้ภายใน 1-2 เดือนนี้ โดยหากมาตรการจูงใจทั้งหมดนี้ สามารถทำได้เต็มรูปแบบ จะรองรับน้ำมันปาล์มดิบได้ปีละมากกว่า 1,270,000 ตัน เป็นการแก้ไขปัญหาในระยะยาวได้แน่นอน